[Foto’s] Trane ná gesin uitgeteerde hond ná 2 jaar opspoorMilo by die skuiling (Foto: Facebook/Sasolburg Veeaarts WAARSKUWING: Die foto’s onderaan die berig is baie grafies en kan sensitiewe lesers of kinders ontstel. Debbie Joynt van Sasolburg en haar gesin is “in die sewende hemel” nadat hulle vandeesweek met hul vierjarige Bulterriër herenig is. Hy het twee jaar gelede uit die gesin se erf verdwyn. Polisielede van dié dorp het Milo vandeesweek, vasgeketting en uitgeteer, in Zamdela, ŉ informele nedersetting in Sasolburg, gevind. Debbie het aan Maroela Media vertel die gesin was stukkend nadat hul geliefde hondjie twee jaar gelede verdwyn het. “Ons het hom grootgemaak saam met worshondjies. Hy het nooit besef hy is eintlik ŉ bullterriër nie, omdat hy heeltyd deur die worshondjies omring was en ook ŉ regte skoothondjie was,” het sy vertel. Milo saam met Debbie en haar man voor hy weggeraak het (Foto: Verskaf) Polisielede van Sasolburg het Milo verlede week by sy eienaars weggeneem omdat hy uitgeteer en vasgemaak was. Die polisielede het Milo na Purpaws for Life, ŉ niewinsgewende organisasie wat diere versorg, in die Vaaldriehoek geneem om gerehabiliteer te word. Debbie se dogter het Milo Sondagaand vir die eerste keer op dié organisasie se Facebook-blad gewaar. Hulle het in ŉ Facebook-plasing vir fondse gevra vir sy rehabilitasie. Hy het onder meer bosluiskoors en bosluisbuikkoors gehad en was erg ontwater. Sy tande is ook stomp en stukkend, “asof hy in die bek geskop is”. “Sy het my 22:00 die aand gebel en gegil: ‘Mamma, ek het Milo gekry! Ek het Milo gekry!’ Ons kon dit nie glo nie. Ons kon hom uitken deur middel van sy een swart oor en die spikkel wit daarop.” Die gesin het hom by die skuiling gaan optel en is eers met hom huis toe. “Hy het sy stert wild gewaai. Selfs die worshondjies het hom onthou en hom gelek. Hy is dadelik na die kamer toe en wou op die bed spring, want hy weet steeds hy mag op die bed slaap as hy goor voel.” Hy is intussen vir 10 dae by ŉ ander sentrum gerehabiliteer en het amper 2 kg opgetel. “En hy kom vandag [Vrydag] huis toe! ŉ Lang pad lê voor, maar ons gaan hom soveel liefde en aandag gee dat hy in ŉ japtrap gesond sal word,” het Debbie bygevoeg. Die gesin het egter ŉ dubbele vreugde aangesien Debbie se derde kleinkind ook onlangs gebore is. “En sy kom ook vandag huis toe! Dit gaan wonderlik met ons.” Debbie sê sy hoop die skuldiges gaan ook aan die pen ry. “Mens ervaar soveel woede saam met die verligting. Mens kan nie glo dat iemand so iets aan ŉ onskuldige dier kan doen nie. Hy was nog nooit naar met enigiemand nie.”